温虐的预防和治疗方法
1.骨节疼烦，时呕，其脉如平，但热不寒，名曰温疟，白虎加桂枝汤主之。阴气先伤，阳气独发，故但热不寒，令人消烁肌肉，与伏暑相似，亦温病之类也。彼此实足以相混，故附于此，可以参观而并见。治以白虎加桂枝汤者，以白虎保肺清金，峻泻阳明独胜之热，使不消烁肌肉，单以桂枝一味，领邪外出，作向导之官，得热因热用之妙。经云“奇治之不治，则偶治之，偶治之不治，则求其属以衰之”，是也，又谓之复方。白虎加桂枝汤方(辛凉苦甘复辛温法)知母(六钱) 生石膏(一两六钱) 粳米(一合) 桂枝木(三钱) 炙甘草(二钱)水八碗，煮取三碗。先服一碗，得汗为知，不知再服，知后仍服一剂，中病即已。2.但热不寒，或微寒多热，舌干口渴，此乃阴气先伤，阳气独发，名曰瘅疟，五汁饮主之。仲景于瘅疟条下，谓以饮食消息之，并未出方，调如是重病而不用药，特出饮食二字，重胃气可知。阳明于脏象为阳土，于气运为燥金，病系阴伤阳独，法当救阴何疑。重胃气，法当救胃阴何疑。制阳土燥金之偏胜，配孤阳之独亢，非甘寒柔润而何!此喻氏甘寒之论，其超卓无比伦也。叶氏宗之，后世学人，咸当宗之矣。五汁饮(方见前)〔加减法〕此甘寒救胃阴之方也。欲清表热。则加竹叶、连翘;欲泻阳明独胜之热，而保肺之化源，则加知母;欲救阴血，则加生地、元参;欲宣肺气，则加杏仁;欲行三焦开邪出路，则加滑石。3.舌白渴饮，咳嗽频仍，寒从背起，伏暑所致，名曰肺疟，杏仁汤主之。肺疟，疟之至浅者。肺疟虽云易解，稍缓则深，最忌用治疟印板俗例之小柴胡汤，盖肺去少阳半表半里之界尚远，不得引邪深入也，故以杏仁汤轻宣肺气，无使邪聚则愈。杏仁汤方(苦辛寒法)杏仁(三钱) 黄芩(一钱五分) 连翘(一钱五分) 滑石(三钱) 桑叶(一钱五分) 茯苓块(三钱) 白蔻皮(八分) 梨皮(二钱)水三杯，煮取二杯，日再服。4.热多昏狂，谵语烦渴，舌赤中黄，脉弱而数，名曰心疟，加减银翘散主之;兼秽，舌浊口气重者，安宫牛黄丸主之。心疟者，心不受邪，受邪则死，疟邪始受在肺，逆传心包络。其受之浅者，以加减银翘散清肺与膈中之热，领邪出卫;其受之重其，邪闭心包之窍，则有闭脱之危，故以牛黄丸，清宫城而安君主也。加减银翘散方(辛凉兼芳香法)连翘(十分) 银花(八分) 元参(五分) 麦冬(五分，不去心) 犀角(五分) 竹叶(三分)共为粗末，每服五钱，煎成去渣，点荷叶汁二、三茶匙。日三服。